Metamorfismo de contacto

O metamorfismo de contacto ye una forma de metamorfismo d'alta temperatura y presión por un regular baixa que se produce cuan un magma entra en contacto con una roca a menor temperatura ("roca encaixant"), con uns minerals susceptibles de recristalizar a la temperatura resultant d'o contacto.

O magma ha de tener prou capacidat calorifica pa poder puyar a temperatura de l'arredol y mantener-la asinas mientres bels millons d'anyatas, d'astí que o metamorfismo de contacto vaiga asociato a plutons de mida meya u gran. Os plutons chicoz no gosan producir metamorfismo de contacto. O metamorfismo de contacto ye ligato a sobén a los granitos d'os nivels altos d'os orochens.

Una caracteristica común d'o metamorfismo de contacto son as auriolas metamorficas concentricas arredol d'o plutón, en as que veyemos una succesión de minerals que van apareixendo a cierta distancia d'o plutón y desapareixen substituyius por atros, indicadors d'una temperatura cada vegata menor: s'han definito como minerals éndiz a sillimanita, andalucita, biotita y clorita.

Rocas tipicas d'o metamorfismo de contacto son as cornianas. Os márbols y as cuarcitas tamién pueden formar-sen en o metamorfismo de contacto d'as calsineras y piedras panals respectivament. Manimenos en o metamorfismo de contacto d'as calsineras tamién pueden formar-sen skarns en una variant especial de metamorfismo de contacto dita metasomatismo en a que cambia a composición.

 Metamorfismo de contacto en os Pireneus 
200px|thumb|Picos de l'Infierno, con una marbolera bien visible de color blanca en a part central d'a foto.
En a Val de Tena bi ha representación d'o metamorfismo de contacto por a presencia d'un gran batolito de rocas graniticas. As rocas calsineras encaixants recristalizoron y se convertioron en cornianas y márbols como os d'a punda Alta de Pondiellos (Os Infiernos) u a Comachibosa.Ánchel Belmonte Ribas "Guía Geológica del Pirineo", Editorial Pirineo.

Muitas cuarcitas d'o Pireneu axial son producto d'o metamorfismo de contacto asociato a los batolitos de rocas graniticas.

As losetas con "moscas" (andalucita) de l'alto Ara tamién son un eixemplo tipico de metamorfismo de contacto.

 Referencias 

 Bibliografía 
Francisco Anguita Virella, Fernando Moreno Serrano. Procesos Geológicos Internos. Editorial Rueda. Madrit 1991

Categoría:Metamorfismo